b'\n_START_ARTICLE_\nCrkva sv. Josipa u Zenici\n_START_SECTION_\nPovijest\n_START_PARAGRAPH_\nSamostalna \xc5\xbeupa Zenica osnovana je 1858. godine sa sjedi\xc5\xa1tem u Crkvici. Sjedi\xc5\xa1te je tu ostalo do 1870. godine kada je izgra\xc4\x91ena ova crkva. Prvo je bila posve\xc4\x87ena sv. Iliji. Sredi\xc5\xa1te je \xc5\xbeupe sv. Ilije Proroka bilo ovdje, u Popovoj ba\xc5\xa1ti sve do 1910. i izgradnje dana\xc5\xa1nje crkva Sv. Ilije Proroka kamo se preselilo sjedi\xc5\xa1te \xc5\xbeupe sv. Ilije Proroka. Zadnja misa u staroj crkvi na ovom mjestu slavila se na svetkovinu sv. Josipa 1910. godine. _NEWLINE_Oporavkom od rata i epidemija, broj stanovnika naglo je porastao u prostranoj zeni\xc4\x8dkoj \xc5\xbeupi. ukazala se potreba za osnutkom nove \xc5\xbeupe. \xc5\xbdupa sv. Ilije prostirala obuhva\xc4\x87ala je cijelu lijevu stranu rijeke Bosne, od u\xc5\xa1\xc4\x87a La\xc5\xa1ve na jugu do Nemile na sjeveru. Puk nije isprve razmi\xc5\xa1ljao o osnutku nove \xc5\xbeupe nego o restauraciji stare crkve u kojoj bi se makar jednom mjese\xc4\x8dno slavila sveta misa, \xc4\x8dime bi se na\xc4\x8din sa\xc4\x8duvala svetost mjesta, ali isto tako i uspomena na te\xc5\xa1ku pro\xc5\xa1lost. Poslali su zamolbe u Sarajevo, na \xc5\xa1to je ordinarijat nalo\xc5\xbeio \xc5\xbeupniku u Crkvici preslu\xc5\xa1ati molitelje i ispita opravdanost zahtjeva. Rezultat je bio da je nadbiskup Ivan \xc5\xa0ari\xc4\x87 31. listopada 1935. godine osnovao \xc5\xbeupu Gornja Zenica sa sjedi\xc5\xa1tem uz staru crkvu. \xc5\xbdupa je stavljena pod nebesku za\xc5\xa1titu svetoga Josipa. Tako je Gornja Zenica se izdvojila iz \xc5\xbeupe Zenica i postala je neovisna \xc5\xbeupa.  Ova je \xc5\xbeupa jedna od pet zeni\xc4\x8dkih \xc5\xbeupa. Smje\xc5\xa1tena je na lijevoj obali rijeke Bosne u jugozapadnom dijelu zeni\xc4\x8dke kotline. Obuhva\xc4\x87a veliki dio grada te \xc5\xa1est prigradskih ruralnih naselja.  _NEWLINE_Izbor sv. Josipa kao za\xc5\xa1titnika je \xc5\xa1to se zadnja misa u staroj crkvi slavila na svetkovinu sv. Josipa 1910. godine. Drugi je bio \xc5\xa1to je bilo logi\xc4\x8dno da Zenica kao radni\xc4\x8dki grad, sa novom \xc5\xbeupom \xc4\x8diji su stanovnici ve\xc4\x87inom radnici stavi pod za\xc5\xa1titu sv. Josipa radnika. Nakon 25 godina, 10. listopada 1935. godine u staroj je crkvi slu\xc5\xbeena prva misa. Stara je crkva bila tro\xc5\xa1na, s tek dobro o\xc4\x8duvanim zidovima. Prvi \xc5\xbeupnik bio je mladi sv\xc4\x87enik Vrhbosanske nadbiskupije vl\xc4\x8d. Milivoj \xc4\x8cekada, svjestan pastoralnih potreba mlade i vitalne \xc5\xbeupe odustao je od preinake i adaptacije te nije obnovio staru, nego na temeljima stare  iz 1870. godine 1939. godine izgradio novu crkvu sv. Josipa. _NEWLINE_Radovi su bili gotovi 1939. godine, kad je kona\xc4\x8dno stavljena pod krov i ura\xc4\x91en zvonik. Unutarnje ure\xc4\x91enje crkve s prekrasnim freskama biblijskih motiva na zidovima radio je umjetnik Josip Gruber iz Slavonskog Broda. Dana 22. studenoga 1943. nadbiskup Ivan Evan\xc4\x91elista \xc5\xa0ari\xc4\x87  delegirao je \xc5\xbeupnika Milivoja \xc4\x8cekadu da blagoslovi zvono crkve koje je bilo saliveno kod Kvirina Lebe\xc5\xa1a u Zagrebu. Filijalna crkva ove \xc5\xbeupe je u Drivu\xc5\xa1i. Od osnutka \xc5\xbeupe bilo je do danas 11 \xc5\xbeupnika._NEWLINE_U komunisti\xc4\x8dkoj Jugoslaviji vlasti su nakaradnim urbanisti\xc4\x8dkim planovima potpuno okru\xc5\xbeile crkvu visokim betonskim neboderima, vjerojatno misle\xc4\x87i da ako uklone crkvu iz pogleda ljudi, da \xc4\x87e im ju uklonit i iz srca._NEWLINE_U krugu vlastitog malog parka tu su i \xc5\xbeupna ku\xc4\x87a, samostan sestara ur\xc5\xa1ulinki i od 2000. Caritasov vi\xc5\xa1enamjenski centar. Nedaleko je i Kazneno-popravni dom Zenica._NEWLINE_Pred proslavu patrona \xc5\xbeupa ima nadaleko poznate devetnice sv. Josipu, pa devet srijeda prije blagdana sv. Josipa vjernici iz Zenice i \xc5\xa1ire, hodo\xc4\x8daste i preporu\xc4\x8duju se zagovoru Sv. Josipa te nastoje nasljedovati njegov primjer svjedo\xc4\x8danstva vjere.'